2018.01.09.

Sajtóközlemény

ÚJ, NÉGY CSOPORTSZOBÁS ÓVODA LÉTESÍTÉSE NEMESVÁMOSON

### Nemesvámos Község Önkormányzata a 2016. évben TOP-1.4.1- 15-VE1- 2016-00002 azonosító számú pályázat keretében infrastrukturális fejlesztésre nyert támogatást. Az Európai Unió és a Magyar Állam által nyújtott támogatás összege 460.405.000 forint, a támogatás intenzitása a projekt elszámolható költségeinek 100 %-a. A beruházás az Európai Regionális Fejlesztési Alap társfinanszírozásával valósul meg, a Széchenyi 2020 program keretében. A tervezett beruházások 2019. május 30-ig befejeződtek.

Megvalósítás helyszíne: Nemesvámos, Patak utca 932/89 hrsz.

A beruházás összértéke: bruttó 460,405 M Ft

Kivitelező: Thermo Épgép Kft. (1205 Budapest, Mártírok útja 75.)

Nemesvámoson jelenleg 3 csoportszobás óvoda működik, amely működési engedélye alapján 75 gyermeket láthat el. Az intézmény hosszú évek óta a 120 %-on működik. A településen évente 20 és 30 közötti számban születnek gyermekek. A jelenlegi épület évről évre szűkösebb lesz, így Nemesvámos Község Önkormányzata 2016. évben a Területi Operatív Program adta lehetőséggel élve pályázatot adott be az új óvoda megépítésére. A támogatói okiratot 2017. év elején írta alá önkormányzatunk, melyet követően megindultak a kivitelezés megkezdéséhez szükséges munkálatok: előzetes régészeti feltárás, közbeszerzés.

A közbeszerzési eljárás nyerteséről az eljárás lefolytatását követően 2017 december elején sikerült döntést hoznia a Képviselő-testületnek. A projekt 2018. január hónapban indul, befejezési határidejét pedig szeretnénk úgy ütemezni, hogy az augusztusi óvodai szünet időszakában a jelenlegi óvoda át tudjon költözni és az új nevelési év már a korszerű, új óvodánkban indulhasson.

Az új intézmény 4 csoportszobából áll majd, saját főzőkonyhával, 62 m2-es tornaszobával, két összenyitható teremmel, korszerű épületgépészeti megoldásokkal. A létesítmény összesen 1000 m2 alapterületen helyezkedik majd el. A csoportszobák alapterülete nem a törvény által meghatározott legkisebb méretben kerül megépítésre, hanem már a 120 %-os leterheltségre felkészülve nagyobb méretekben építjük meg (75 m2/csoportszoba). Az új helyen a mostani parkolási problémákra is sikerül megoldást, hiszen az óvoda épületénél 16 db parkoló is épül majd, mely mellett az önkormányzat parkolóját is használni tudják majd a szülők, dolgozók.

Az óvoda kertje, udvara is a mostaninál magasabb színvonalú lesz. Egyrészről a kertépítési megoldások (Green City – Zöldebb Városokért Mozgalom alapelvei alapján) miatt, másrészről már maga a helyszín is sokkal célszerűbb a gyermekek napi ellátása szempontjából.